Title: ข้อบังคับองค์การเพื่อการปฏิรูประบบสถาบันการเงิน ว่าด้วยการปฏิบัติงานแทน การมอบหมาย และการมอบอำนาจ พ.ศ. 2542

ข้อบังคับองค์การเพื่อการปฏิรูประบบสถาบันการเงิน

ข้อบังคับองค์การเพื่อการปฏิรูประบบสถาบันการเงิน
ว่าด้วยการปฏิบัติงานแทน
การมอบหมาย และการมอบอำนาจ
พ.ศ. ๒๕๔๒[๑]

โดยที่เป็นการสมควรให้การปฏิบัติงานขององค์การเพื่อการปฏิรูประบบสถาบันการเงิน
มีประสิทธิภาพและเป็นไปด้วยความเรียบร้อย อาศัยอำนาจตามความในมาตรา ๑๖ (๔) และ (๗)
แห่งพระราชกำหนดการปฏิรูประบบสถาบันการเงิน พ.ศ. ๒๕๔๐ คณะกรรมการองค์การเพื่อการปฏิรูประบบสถาบันการเงินจึงออกข้อบังคับไว้
ดังต่อไปนี้

ข้อ ๑  ในข้อบังคับนี้
ปรส. หมายความว่า องค์การเพื่อการปฏิรูประบบสถาบันการเงิน
คณะกรรมการองค์การ หมายความว่า
คณะกรรมการองค์การเพื่อการปฏิรูประบบสถาบันการเงิน
เลขาธิการ หมายความว่า
เลขาธิการองค์การเพื่อการปฏิรูประบบสถาบันการเงิน
รักษาการในตำแหน่งเลขาธิการ หมายความว่า
รักษาการในตำแหน่งเลขาธิการองค์การเพื่อการปฏิรูประบบสถาบันการเงิน
รองเลขาธิการ หมายความว่า รองเลขาธิการองค์การเพื่อการปฏิรูประบบสถาบันการเงิน
ผู้ช่วยเลขาธิการ หมายความว่า
ผู้ช่วยเลขาธิการองค์การเพื่อการปฏิรูประบบสถาบันการเงิน

ข้อ ๒  ในกรณีที่ไม่มีผู้ดำรงตำแหน่งเลขาธิการ
และยังมิได้มีการแต่งตั้งเลขาธิการ ให้คณะกรรมการองค์การแต่งตั้งรองเลขาธิการ
หรือผู้ช่วยเลขาธิการคนใดคนหนึ่งเป็นผู้รักษาการในตำแหน่งเลขาธิการ
และให้มีอำนาจหน้าที่เช่นเดียวกับเลขาธิการทุกประการ เว้นแต่อำนาจและหน้าที่ของเลขาธิการในฐานะกรรมการของ
ปรส.

ข้อ ๓  ในกรณีที่เลขาธิการ
หรือผู้รักษาการในตำแหน่งเลขาธิการไม่อาจปฏิบัติงานได้ เลขาธิการ
หรือผู้รักษาการในตำแหน่งเลขาธิการ จะมอบหมายให้รองเลขาธิการ หรือผู้ช่วยเลขาธิการคนใดคนหนึ่งเป็นผู้ปฏิบัติงานแทนได้
ภายในขอบอำนาจหน้าที่ของเลขาธิการ หรือ ผู้รักษาการในตำแหน่งเลขาธิการ
การมอบหมายตามวรรคหนึ่งให้ทำเป็นหนังสือ

ข้อ ๔  เลขาธิการ หรือผู้รักษาการในตำแหน่งเลขาธิการ
จะมอบอำนาจให้ตัวแทน หรือบุคคลใดกระทำกิจการเฉพาะอย่างแทนก็ได้ เว้นแต่
กิจการที่คณะกรรมการองค์การได้มีข้อบังคับ ประกาศ หรือคำสั่งกำหนดไว้เป็นอย่างอื่น
การมอบอำนาจตามวรรคหนึ่งให้ทำเป็นหนังสือ

ข้อ ๕  ให้ใช้ข้อบังคับนี้ ตั้งแต่วันที่ ๓ ธันวาคม
๒๕๔๑ เป็นต้นไป

ประกาศ ณ วันที่ ๒ กุมภาพันธ์ พ.ศ. ๒๕๔๒
อมเรศ  ศิลาอ่อน
ประธานกรรมการ
องค์การเพื่อการปฏิรูประบบสถาบันการเงิน

พัสสน/จัดทำ
๒๒ ตุลาคม ๒๕๕๒

โชติกานต์/ปรับปรุง
๑๗ พฤษภาคม ๒๕๕๙

[๑] ราชกิจจานุเบกษา
เล่ม ๑๑๖/ตอนพิเศษ ๑๑ ง/หน้า ๑/๑๐ กุมภาพันธ์ ๒๕๔๒